Pasiënt oorgeplaas ná sy matras aan die brand steekArgieffoto ŉ Pasiënt wat ŉ matras by die Verre Oosrand-hospitaal in Springs in Gauteng aan die brand gesteek het, is na die Sterkfontein- psigiatriese hospitaal oorgeplaas. Dr. Constance Ndobe, ŉ dokter van die Verre Oosrand-hospitaal, het gesê hulle weet nie hoe die vrou die brand gestig het nie. “Sy is na Sterkfontein-hospitaal geneem vir waarneming.” Ndobe het gesê niemand is beseer nie, maar van die personeel is vir rookinaseming behandel toe die matras in een van die sale aan die brand gesteek is. “Sommige pasiënte is na ander hospitale en na ander sale oorgeplaas.” Jack Bloom, DA-woordvoerder van gesondheid, het gesê hy is dankbaar dat niemand beseer is nie. Hy is besorg dat dit vanjaar reeds die tweede groot brand is by ŉ Gautengse hospitaal ná ŉ brand by die Bheki Mlangeni-hospitaal in Soweto verlede maand. “Ek hoop dat alle hospitale hul brandveiligheid- en voorkomingspogings sal opskerp.”